
Haltdalen sau og geitalslag v/ Jostein Nordaune
Aunegrenda

7383  HALTDALEN 

Iverksettelse av fellingstillatelse på bjørn i Holtålen kommune, Sør-Trøndelag fylke  

Vi viser til muntlig søknad om fellingstillatelse fra Haltdalen sau- og geitalslag v/ Jostein Nordaune.

Bakgrunn

Det vises til vårt brev av 04.07.02, vedrørende iverksettelse av fellingstillatelse.

I perioden etter at fellingstillatelse sist ble gitt har det oppstått nye bjørneskader i et område lenger nord i Holtålen kommune. Fylkesmannen kan ikke med sikkerhet fastslå at det er samme bjørn som har forvoldt disse skadene, men kadaverundersøkelsene kan tyde på dette.

Det er så langt oppstått 6 nye skadefunn i den nye aktuelle området. Den siste skaden ble innrapportert sent kvelden den 28.07, der skadetidspunkt er anslått til natt mellom 27. og 28.07. 

Det aktuelle beiteområdene ligger langt utenfor kjerneområdet for bjørn. Området blir vurdert som et viktig beiteområde for sau og det kan av den grunn ikke utelukkes at tapstallene vil øke som resultat av ytterligere søk.

Generelt

Ifølge forskrift til viltloven om forvaltning av bjørn, jerv, ulv og gaupe, fastsatt ved kgl res. Av 30. juni 2000 er det Direktoratet for naturforvaltning som kan gi fellingstillatelse på bjørn og fastsette nærmere vilkår for eventuell fellingstillatelse. I brev av 31.05.2002 fra Direktoratet for naturforvaltning er fylkesmennene i Sør-Norge gitt myndighet til å iverksette felling på inntil 2 bjørner i 2002. 

I brevet fra direktoratet presiseres det at innenfor kjerneområdet for bjørn er kravet til skade vesentlig høyere enn utenfor kjerneområdet før det innvilges fellingstillatelse. 

Fylkesmannens vurdering

På bakgrunn av de opplysninger fylkesmannen sitter inne med, er det mye som tilsier at den bjørnen som tidligere har voldt skade i kommunen fremdeles er i området og forvolder skade. 

Med bakgrunn i skadehistorikken i området i 2002, finner fylkesmannen det riktig å iverksette fellingstillatelse i en kort periode på bakgrunn av det nye kadaverfunnet natt til 28.07. Dersom nye skader ikke oppdages i løpet av den perioden det blir gitt fellingstillatelse i, vil en måtte avvente situasjonen før en eventuelt ny fellingstillatelse kan gis. 

Følgende betingelser er knyttet til fellingstillatelsen:

1. Fellingstillatelsen gjelder fra 29.07.2002. kl.00.00 til 12.00. Fellingstillatelsen gjelder for følgende geografiske område: Holtålen kommune mellom kommunegrensa til Midltre-Gauldal ok kommunegrensa til Røros nord for Rv. 30.

2. Binner med unger som opptrer sammen er unntatt fra tillatelsen. De tiltak som er mulige for å unngå at binne felles, skal være iverksatt.

3. Radiomerkede bjørner er unntatt fra fellingstillatelsen. 

4. Det er kun jegere som er oppnevnt av kommunen og som er innrapportert av lederen i Haltdalen sau- og geitalslag den 29.07., som kan delta i fellingsforsøket. Det forutsettes at samtlige involverte i fellingsforsøket får en kopi av dette brevet, samt direktoratet sitt brev av 31.05.2002 før fellingsforsøket settes i gang. 

5. Ved felling av bjørn skal det nyttes våpen og ammunisjon godkjent for storviltjakt.

6. Fellingslaget skal melde tilbake til fylkesmannen jevnlig om gjennomføringen av fellingsforsøket. Felling av bjørn skal omgående meldes til kommunen, fylkesmannen og Direktoratet for naturforvaltning. Meldingen skal inneholde opplysninger om tid og sted for fellingen. Fellingsstedet skal kunne påvises dersom fylkesmannen krever dette.

7. Bjørn som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt bjørn uten nærmere samtykke fra Direktoratet for naturforvaltning. Felte dyr skal så raskt som mulig bringes til Norsk institutt for naturforskning, Tungasletta 2, 7485 Trondheim. 

8. Den/de som sårer bjørn under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av bjørn gjelder bestemmelsen i forvaltningsforskriften § 6.

9. Med hjemmel i viltlovens § 52, siste ledd, gir Direktoratet for naturforvaltning tillatelse til bruk av løs hund under forsøk på felling dersom dette anses som aktuelt. Tillatelser etter bufeloven og/eller reindriftsloven må innhentes av jegerkorpset.

Fellingstillatelsen er gitt med hjemmel i Viltlovens § 12 og forskrift om forvaltning av bjørn, jerv, ulv og gaupe, fastsatt ved kgl. res. av 30.juni 2000. Vedtaket kan innen 3 uker påklages til Direktoratet for naturforvaltning. Eventuell klage sendes via fylkesmannen.

Med hilsen

Stein-Arne Andreassen    e.f.
Jens Thomas Sagør

miljøverndirektør
rådgiver

